b"\n_START_ARTICLE_\nGil d'Ass\xc3\xads\n_START_SECTION_\nBiografia\n_START_PARAGRAPH_\nGil o Egidi, fou el tercer company que marx\xc3\xa0 amb Francesc d'Ass\xc3\xads, despr\xc3\xa9s de Bernardo di Quintavalle i Pietro Cattani. Mentre que aquests eren de fam\xc3\xadlia benestant i ben educats, i deixaren llurs fortunes per unir-se al Poverello i viure com ell, retirats a la Porziuncola en una cabana, menjant p\xc3\xa0 i olives i dedicats a la preg\xc3\xa0ria i la predicaci\xc3\xb3, Gil era de fam\xc3\xadlia humil i analfabet, i nom\xc3\xa9s posse\xc3\xafa la capa que duia. _NEWLINE_S'un\xc3\xad a Francesc el 23 d'abril de 1208; amb Francesc, va destacar per la seva passi\xc3\xb3 per predicar, viatjar i treballar: sempre que podia predicava als pagesos de la regi\xc3\xb3 i cercava aliments per als altres germans. Volgu\xc3\xa9 instruir-se i n'aprengu\xc3\xa9 acompanyant Bernat en la predicaci\xc3\xb3. _NEWLINE_La primavera del 1209, amb altres companys, acompany\xc3\xa0 Francesc a Roma, on el papa Innocenci III aprov\xc3\xa0 la primera regla dels frares menors. En 1212-1213 f\xc3\xa9u un pelegrinatge a Santiago de Compostela, a San Michele al Gargano, a San Nicola de Bari i a Terra Santa. _NEWLINE_Per dur a terme el precepte de Francesc de predicar mitjan\xc3\xa7ant les accions i el comportament, Gil predicava amb l'ajut de la m\xc3\xadmica, especialment quan ho feia a persones d'altres lleng\xc3\xbces; el m\xc3\xa8tode sorprenia i en alguns casos va provocar incomprensi\xc3\xb3 de les autoritats eclesi\xc3\xa0stiques. L'octubre de 1226, ell i Bernat acompanyaren Francesc al llit de mort i aquest, ja cec, el bene\xc3\xad abans que a Bernat (que l'havia de precedir per \xc3\xa9sser el francisc\xc3\xa0 m\xc3\xa9s antic, ja que Cattani era mort). Gil mor\xc3\xad al convent francisc\xc3\xa0 de Monteripido, a Perusa. _NEWLINE_En les cr\xc3\xb2niques franciscanes, Gil era el germ\xc3\xa0 treballador i clar, portador de joia. Una llegenda sense fonament, que es troba als Fioretti, diu que el rei Llu\xc3\xads IX de Fran\xc3\xa7a an\xc3\xa0 a Perusa com a pelegr\xc3\xad expressament per con\xc3\xa8ixer-lo, i que un cop el trob\xc3\xa0, s'estigu\xc3\xa9 amb ell una bona estona, sense que ning\xc3\xba parl\xc3\xa9s. En 1777, Pius VI en confirm\xc3\xa0 com a beat."